বৃহত্তর জাতীয় ঐক্য প্রক্রিয়ার নেতারা ক্ষমতার ভারসাম্যের কথা বলে বিএনপির কাছে ১৫০টি আসন দাবি করেছে। আবার ভিন্ন দল থেকে প্রধানমন্ত্রী ও রাষ্ট্রপতির দাবিও আসছে আকারে ইঙ্গিতে। এমন অবস্থায় বিএনপির হাইকমান্ড চুপ থাকলেও সামাজিক যোগাযোগমাধ্যমে তাদের এ আবদার নিয়ে চলছে মিশ্র প্রতিক্রিয়া। অন্যদিকে গত একদশক থেকে বিএনপির সঙ্গে থাকা ২০ দলীয় জোটের নেতারা দাবি করছেন প্রায় ১৬৫ আসন। এসব দাবি মানলে সবমিলে ৩০০ আসন ছেড়ে দিলেও হয় না। এ নিয়ে বিএনপির নেতারা সরাসরি কিছু না বললেও, ঘরোয়া আলোচনায় এ নিয়ে কথা হয়েছে। তবে দলীয় সূত্র জানায়, যেকোনো বিবেচনায় জোটের শরিক ও জাতীয় ঐক্যে প্রক্রিয়ার নেতাদের কম-বেশি শতাধিক আসনে ছাড় দিতে প্রস্তুত রয়েছে দলটি। এ নিয়ে দলের শীর্ষ নেতারা ইতিবাচক মনোভাব ব্যক্ত করেছেন।